Poliisin mukaan Espoossa viikonloppuna tapahtuneilla autopaloilla ei ole yhteyttä maanantain vastaisena yönä Helsingissä ja Vantaalla tapahtuneisiin tulipaloihin.

Neljä autoa tuhoutui täysin Espoon Matinkylässä sytytetyissä tulipaloissa. ANSSI KARJALAINEN

– Tällä hetkellä näyttää siltä, ettei näillä ole mitään yhteyttä Helsinkiin tai Vantaalle, Espoon autopalojen tutkintaa johtava rikoskomisario Teemu Värtinen kertoi Iltalehdelle maanantaiaamuna.

Poliisi tyrmää myös julkisuudessa esillä olleet vertaukset Ruotsissa vähän aikaa sitten tapahtuneisiin autopaloihin. Poliisin näkemyksen mukaan ne ovat olleet motiiveiltaan ja luonteeltaan erilaisia kuin Espoon autopalot.

Espoon Matinkylässä Tiistinkallion ja Kalastajankujan parkkipaikoilla paloi sunnuntaina aamuneljältä yhteensä neljä henkilöautoa. Lisäksi yksi auto vaurioitui. Länsi-Uudenmaan poliisi tutkii tapahtumia nyt neljänä törkeänä vahingontekona ja yhtenä vahingontekona.

Matinkylän lisäksi Espoon Tontunmäessä oli sytytetty siellä hylättynä ollut kuorma-auto sunnuntaina päivällä. Tämän tulipalon yhteyttä Matinkylän paloihin poliisi selvittää vielä.

Maanantain vastaisena yönä henkilöautoja paloi myös Vantaalla ja Helsingissä.

Poliisi kaipaa yhä vihjeitä

Rikoskomisario Teemu Värtisen mukaan poliisi kartoittaa epäiltyjä Espoon paloihin liittyen, mutta ei ole tehnyt kiinniottoja. Palojen syttymissyistä poliisi ei tutkinnallisista syistä voi tässä vaiheessa kertoa enempää.

Poliisi kaipaa edelleen mahdollisten silminnäkijöiden tietoja tulipaloista ja pyytää ilmoittamaan kaikkia Matinkylän ja Tontunmäen autopaloihin liittyviä vihjeitä joko puhelimitse numeroon: 0295 413 031 tai sähköpostilla osoitteeseen: vihjeet.espoo@poliisi.fi